અમદાવાદ– શેરબજારમાં એકતરફી તેજીને બ્રેક વાગી છે. તેજીવાળા ખેલાડીઓની નફારૂપી વેચવાલીથી પ્રત્યાઘાતી નરમાઈ આવી હતી. સતત છ ટ્રેડિંગ સેશન દરમિયાન સેન્સેક્સ અને નિફટી લાઈફ ટાઈમ હાઈના નવા લેવલ બનાવ્યા હતા, પણ આજે સેન્સેક્સ અને નિફટીએ કોઈ નવા લેવલ બતાવ્યા હતા. સવારથી જ માર્કેટમાં પ્રોફિટ બુકિંગથી નરમાઈ હતી. ગ્લોબલ માર્કેટના નેગેટિવ ન્યૂઝ પાછળ પીએસયુ બેંક અને મેટલ શેરોમાં વેચવાલી ફરી વળી હતી. ટ્રેડિંગ સેશનને અંતે બીએસઈ સેન્સેક્સ 53.03(0.16 ટકા) ઘટી 33,213.13 બંધ રહ્યો હતો. એનએસઈ નિફટી 28.35(0.27 ટકા) ઘટી 10,335.30 બંધ થયો હતો. અમેરિકન સ્ટોક માર્કેટની નરમાઈ પાછળ સવારે એશિયાઈ સ્ટોક માર્કેટ ઢીલા ખુલ્યા હતા. સવારથી લેવાલી અને વેચવાલીના એમ બે તરફી કામકાજ જોવાયા હતા. પણ સતત છ દિવસથી સેન્સેક્સ અને નિફટી ઑલ ટાઈમ હાઈના નવા લેવલ બનાવતા હતા, જેથી આજે ટેકનિકલી રીએક્શન આવવાની અપેક્ષા રખાતી હતી. જે મુજબ ઊંચા મથાળે પ્રોફિટ બુકિંગ આવ્યું હતું.